DUAMFALI TAMI KIMAL: Kellufinge pu allkütukelu ñi küme adümal kom tami wewpikeel. Kimfalkünunge chem wewpimekeymi, chumngelu (chemu) ka chuchi am tati doy falinke dungu. Ka pengelnge chumngechi nüwküley kom tüfa.
CHUMAFUYMI
Longkontukunienge chumal am wewpiaymi. Ramtuwnge: "Tañi wewpin mu, ¿küpa kimeldungufiñ pu allkütukelu, küpa norümfiñ ñi rakiduam kam küpa yafültukufiñ engün?". Fey femngechi adkünufinge tami wewpin. Ti doy falinke dungu tami feypial, müley tami kelluaetew ñi femngechi tripayal tüfa.
Küme pengelnge chem küpa kimeltuymi. Petu tami wewpimeken, wiño feypiafuymi kiñeke dungun pengelkelu chem küpa kimeltuymi tami wewpin mu.
Kimfalngepe ti doy falinke dungu. Küme dullinge chem falinke dungu tami feypial. Fey wewpinge tüfa ti elkünungeelchi tiempo mu ka nüwkülepe ti kimeltun mu. Fentren falinke dungu ngüneduamlayaymi ka küme kimfalkünunge kiduke tüfa. Petu tami rupanon kangelu falin dungu mu, ñüküfküleweafuymi, fey pichiñma mu feypiafuymi chem ngüneduamaymi fewla.